Predkladacia správa

Materiál sa predkladá  vláde Slovenskej republiky na informáciu. 
 
Vláda Slovenskej republiky uznesením vlády Slovenskej republiky č. 168  z 12. marca 2008 určila vyjednávačov Kolektívnej zmluvy vyššieho stupňa na rok 2009 pre zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „kolektívna zmluva“), na kolektívne vyjednávanie a určila signatárov na podpísanie tejto kolektívnej zmluvy. 
 
Predložený návrh kolektívnej zmluvy je výsledkom rokovaní pracovnej skupiny vytvorenej z vyjednávačov  určených vládou Slovenskej republiky, zástupcov zamestnávateľov v súlade s § 1 ods. 1 písm. a) až c) a písm. e) až i) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len zákon o odmeňovaní), reprezentatívnych zástupcov zamestnávateľov uvedených v § 1 ods. 1 písm. b), c) a d) citovaného zákona a zástupcov zamestnancov – Konfederácie odborových zväzov Slovenskej republiky, Nezávislých kresťanských odborov Slovenska a Všeobecného slobodného odborového zväzu. 
 
Návrh kolektívnej zmluvy predstavuje konsenzus zmluvných partnerov s jednotlivými ustanoveniami kolektívnej zmluvy v zmysle § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov.  
 
Termín podpísania kolektívnej zmluvy je dohodnutý na 15. októbra 2008. Kolektívna zmluva nadobúda platnosť dňom jej podpísania. 
 
Kolektívnou zmluvou sa zabezpečuje zvýšenie: 
 
•	základnej stupnice platových taríf zamestnancov pri výkone práce vo verejnom záujme (príloha č. 3 zákona o odmeňovaní) o 7 %, 
•	osobitnej stupnice platových taríf vybraných skupín zamestnancov (príloha č. 4 zákona o odmeňovaní) o 5 %,  
•	osobitnej stupnice platových taríf učiteľov vysokých škôl, výskumných a vývojových  zamestnancov a zdravotníckych zamestnancov (príloha č. 5 zákona o odmeňovaní) o 5 %, 
•	platových taríf pedagogických zamestnancov (príloha č. 7 zákona o odmeňovaní) o 7%.  
 
Platové tarify v stupniciach sa zvýšia od  1. januára 2009.  
 
Ďalšie dohodnuté pracovné podmienky  a podmienky zamestnávania, t. j. pracovný čas, výmera dovolenky, odchodné, odstupné, výška príspevku zamestnávateľa na doplnkové dôchodkové sporenie, prídel do sociálneho fondu a výška náhrady príjmu pri dočasnej pracovnej neschopnosti zostávajú na úrovni podmienok dohodnutých na rok 2008. Oproti kolektívnej zmluve na rok 2008 sa na podnikovej úrovni umožňuje dohodnúť v podnikových kolektívnych zmluvách zvýšenie odstupného a odchodného najviac o sumu dvoch funkčných platov zamestnanca nad rámec kolektívnej zmluvy vyššieho stupňa. 
 
Predložený návrh kolektívnej zmluvy je v súlade s Ústavou Slovenskej republiky a ďalšími všeobecne záväznými  právnymi predpismi. Predložený návrh kolektívnej zmluvy nemá environmentálny vplyv, vplyv na zamestnanosť a  podnikateľské prostredie.  
 
Finančné nároky na štátny rozpočet sú zahrnuté v návrhu štátneho rozpočtu na rok 2009. Výdavky súvisiace so zvýšením nárokov na rozpočty  samosprávnych krajov a obcí  budú hradené v rozpočtov samosprávnych krajov a obcí.